विधानसभा चुनाव: उत्तर प्रदेश में भाजपा तो पंजाब में AAP आगे, जानिए सभी राज्यों का हाल
पांच राज्यों में हुए विधानसभा चुनावों की मतगणना जारी है और शुरूआती रुझान आ गए हैं। रुझानों में उत्तर प्रदेश में भाजपा तो पंजाब में आम आदमी पार्टी (AAP) आगे चल रही है। भाजपा मणिपुर और उत्तराखंड में भी पूर्ण बहुमत की तरफ बढ़ती हुई दिख रही है। गोवा में भी वह आगे है, लेकिन यहां जीत और हार का अंतर बेहद कम रहता है, इसलिए अभी कुछ ठोस नहीं कहा जा सकता।
राजनीतिक तौर पर बेहद महत्वपूर्ण राज्य उत्तर प्रदेश की बात करें तो राज्य की सभी 403 सीटों पर शुरूआती रुझान आ गए हैं और 257 सीटों पर भाजपा आगे चल रही है। अखिलेश यादव की समाजवादी पार्टी (सपा) 123 सीटों पर आगे है, वहीं मायावती की बहुजन समाज पार्टी लगभग साफ हो गई है और मात्र छह सीटों पर आगे है। कांग्रेस तीन सीटों पर आगे है, वहीं तीन सीटों पर अन्य आगे हैं।
शुरूआती रुझानों में पंजाब में AAP की सुनामी नजर आ रही है और पार्टी राज्य की 117 सीटों में से 89 पर आगे चल रही है। सत्तारूढ़ कांग्रेस की स्थिति बेहद खराब है और वह मात्र 13 सीटों पर आगे चल रही है। पंजाब कांग्रेस प्रमुख अमरिंदर सिंह समेत उसके ज्यादातर बड़े नाम पीछे चल रहे हैं। अकाली दल नौ सीटों पर आगे है, वहीं अमरिंदर सिंह और भाजपा का गठबंधन पांच सीटों पर आगे चल रहा है।
70 विधानसभा सीटों वाले उत्तराखंड में सत्तारूढ़ भाजपा 42 सीटों पर आगे चल रही है, वहीं कांग्रेस 23 सीटोें पर आगे है। AAP भी एक सीट पर आगे चल रही है, वहीं चार सीटों पर अन्य उम्मीदवार आगे हैं। अगर ये शुरूआती रुझान सही साबित होते हैं और भाजपा जीतती है तो उत्तराखंड के इतिहास में ये पहली बार होगा जब कोई पार्टी लगातार दूसरी बार सरकार बनाएगी।
गोवा में भाजपा और कांग्रेस के बीच कड़ी टक्कर दिख रही है और 18 सीटों पर भाजपा तो 13 सीटों पर कांग्रेस आगे चल रही है। तृणमूल कांग्रेस (TMC) का गठबंधन पांच सीटों पर आगे है, वहीं तीन सीटों पर अन्य उम्मीदवार आगे हैं। मणिपुर की 60 सीटों में से 26 पर भाजपा आगे चल रही है, वहीं नौ सीटों पर कांग्रेस आगे है। 25 सीटों पर स्थानीय पार्टियां आगे हैं।
awa_Deva hin_Deva awa_Deva awa_Deva hin_Deva awa_Deva